## Uredba o izmjenama i dopunama Uredbe o osnivanju Ureda za suzbijanje zlouporabe opojnih droga

### NN 111/2006 (11.10.2006.), Uredba o izmjenama i dopunama Uredbe o osnivanju Ureda za suzbijanje zlouporabe opojnih droga

# VLADA REPUBLIKE HRVATSKE

**2454**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000,59/2001 i 199/2003), članka
26. stavka 1. Zakona o Vladi Repub­like Hrvatske (»Narodne novine«, br. 101/98,
15/2001, 117/2001,199/2003 i 30/2004) i članka 7. Zakona o suzbijanju zlouporabe
opojnih droga (»Narodne novine«, br. 107/2001, 87/2002, 163/2003 i 141/2004),
Vlada Republike Hrvatske je na sjednici održanoj 5. listopada 2006. godine
donijela

## UREDBU

### O IZMJENAMA I DOPUNAMA UREDBE O OSNIVANJU UREDA ZA SUZBIJANJE ZLOUPORABE OPOJNIH DROGA

Članak 1.

U Uredbi o osnivanju Ureda za suzbijanje zlouporabe opojnih droga (»Narodne
novine«, br. 18/2002 i 12/2005), članak 2. mijenja se i glasi:
»Ured kao stručna služba Vlade Republike Hrvatske sustavno prati pojave,
razmatra pitanja i obavlja druge poslove u vezi s primjenom Zakona o suzbijanju
zlouporabe opojnih droga i provedbom Nacionalne strategije suzbijanja zlouporabe
opojnih droga (u daljnjem tekstu: Nacionalna strategija), priprema prijedlog
raspodjele sredstava državnog proračuna Republike Hrvatske namijenjenog
suzbijanju zlouporabe opojnih droga i nadzire trošenje tih sredstava.
Za obavljanje poslova iz djelokruga Ureda, ustrojavaju se unutarnje ustrojstvene
jedinice:
a) Odjel za opće programe i strategije
b) Odjel Nacionalne informacijske jedinice za opojne droge i poslove međunarodne
suradnje«.

Članak 2.

Iza članka 2. dodaju se novi naslovi i novi članci 2.a i 2.b koji glase:

*»a) Odjel za opće programe i strategije*

*Članak 2.a*

Odjel za opće programe i strategije obavlja sljedeće poslove: izrađuje nacrt
Nacionalne strategije koji dostavlja Vladi Republike Hrvatske, te razrađuje
provedbu Nacionalne strategije; koordinira, nadzire i prati učinkovitost
provedbe Nacionalne strategije; koordinira rad tijela državne uprave na području
suzbijanja zlouporabe opojnih droga; daje prethodno mišljenje u postupku
donošenja općeg programa za suzbijanje zlouporabe opojnih droga; daje prethodno
mišljenje u postupku donošenja posebnih programa mjera za suzbijanje zlouporabe
opojnih droga i skrbi o ovisnicima, te pomoći ovisnicima o opojnim drogama i
povremenim uzimateljima opojnih droga; daje mišljenje u postupku donošenja
posebnog programa mjera za odvikavanje od ovisnosti i skrbi o ovisnicima o
opojnim drogama i povremenim uzimateljima opojnih droga; nadzire provedbu općeg
programa za suzbijanje zlouporabe opojnih droga i posebnih programa mjera za
suzbijanje zlouporabe opojnih droga i skrbi o ovisnicima, te pomoći ovisnicima o
opojnim drogama i povremenim uzimateljima opojnih droga; nadzire provedbu
posebnog programa mjera za odvikavanje od ovisnosti i skrbi o ovisnicima o
opojnim drogama i povremenim uzimateljima opojnih droga; zaprima i analizira
godišnja izvješća o izvršenju općeg programa za suzbijanje zlouporabe opojnih
droga i posebnih programa mjera za suzbijanje zlouporabe opojnih droga i skrbi o
ovisnicima, te pomoći ovisnicima o opojnim drogama i povremenim uzimateljima
opojnih droga, koja podnose nadležna ministarstva i državne upravne
organizacije; zaprima i analizira godišnja izvješća o izvršenju posebnog
programa mjera za odvikavanje od ovisnosti i skrbi o ovisnicima o opojnim
drogama i povremenim uzimateljima opojnih droga, koja podnose nadležna
ministarstva, državne upravne organizacije i Hrvatski zavod za javno zdravstvo;
surađuje s tijelima državne vlasti i jedinicama lokalne i područne (regionalne)
samouprave, ustanovama socijalne skrbi, odgojno-obrazovnim, kulturnim,
zdravstvenim i drugim ustanovama, vjerskim zajednicama, udrugama, zakladama,
sredstvima javnog priopćavanja, te pravnim i fizičkim osobama; pruža stručnu
pomoć u izradi i provedbi programa za suzbijanje zlouporabe opojnih droga koje
provode organizacije civilnog društva, te prati rad organizacija civilnog
društva koje djeluju na području suzbijanja zlouporabe opojnih droga, a koje
ostvaruju pravo na potporu iz sredstava državnoga proračuna u skladu s utvrđenim
kriterijima i uvjetima javnog natječaja za dobivanje financijske pot­pore iz
državnoga proračuna; u svrhu prevencije i edukacije vezane za zlouporabu opojnih
droga, a u cilju informiranja građana o utjecaju i štetnosti istih, osmišljava,
koordinira i provodi edukativnu i medijsku kampanju.

*b) Odjel Nacionalne informacijske jedinice za opojne droge i poslove međunarodne
suradnje*

*Članak 2.b*

Odjel Nacionalne informacijske jedinice za opojne droge i poslove međunarodne
suradnje vodi nacionalni informacijski sustav o drogama radi objave
prikupljenih, objektivnih, usporedivih i pouzdanih podataka o drogama, te
obavlja sljedeće poslove: koordinira, analizira i prati postojeću metodologiju
prikupljanja i analize, te dostupnost podataka o opojnim drogama i zlouporabi
opojnih droga; predlaže njihovo nadograđivanje i usklađivanje sukladno
preporukama Europskog centra za praćenje droga i ovisnosti o drogama (EMCDDA);
analizira i usklađuje podatke o ključnim pokazateljima stanja zlouporabe opojnih
droga koji se odnose na pojavnost i uzroke uporabe opojnih droga među općom
populacijom, pojav­nost i uzroke problematične uporabe opojnih droga, na potrebe
i potražnju za liječenjem bolesti ovisnosti, na krvno prenosive bolesti među
ovisnicima o opojnim drogama, na smrtnost vezanu uz zlouporabu opojnih droga, a
koje prikuplja od nadležnih ministarstava, državnih upravnih organizacija,
Hrvatskog zavoda za javno zdravstvo, ostalih tijela državne uprave, ustanova te
organizacija civilnog društva; zaprima i analizira izvješća o podacima o
ovisnicima o opojnim drogama i povremenim uzimateljima opojnih droga koji su
nakon detoksikacije u postupku odvikavanja, odnosno kojima je pružena pomoć
sukladno Zakonu o suzbijanju zlouporabe opojnih droga, a koje vode ovlaštena
tijela, ustanove, udruge i pravne, odnosno fizičke osobe koje obavljaju postupak
skrbi ili pružanja pomoći; zaprima i analizira izvješća o prijavama kaznenih
djela i prekršaja u vezi s opojnim drogama, o pravomoćno osuđenim osobama za
kaznena djela i prekršaje u vezi s opojnim drogama, o izvršavanju kazne zatvora
i drugih sankcija prema tim počiniteljima, o oduzetim količinama opojne droge,
novčanim sredstvima i drugoj imovini iz nedopuštenog prometa opojnih droga, kao
i o korisnicima socijalne skrbi, ovisnicima i povremenim uzimateljima opojnih
droga, te o prijavama carinskih prekršaja u vezi s opojnim drogama; prikuplja i
analizira podatke o godišnjim potrebama opojnih droga koje se sukladno Zakonu o
suzbijanju zlouporabe opojnih droga mogu izraditi i staviti u promet, te prati
uzgoj biljaka, uvoz, izvoz i provoz opojnih droga i tvari koje se mogu
upotrijebiti za izradu opojne droge na temelju izvješća o dozvolama nadležnih
ministarstava; na temelju dostavljenih podataka izrađuje standardizirana
izvješća i godišnje izvješće o stanju zlouporabe opojnih droga; provodi,
samostalno i u suradnji s tijelima državne vlasti i jedinicama lokalne i
područne (regionalne) samouprave te stručnim ustanovama, edukacije i
istraživanja vezana uz problematiku ovisnosti o opojnim drogama i zlouporabu
opojnih droga; u cilju poboljšanja međunarodne suradnje, s međunarodnim
tijelima, ustanovama, udrugama i drugim pravnim i fizičkim osobama sudjeluje u
izradi međunarodnih programa i projekata; surađuje s međunarodnim tijelima,
ustanovama, udrugama i drugim pravnim i fizičkim osobama.«.

Članak 3.

U članku 3. iza stavka 4. dodaje se novi stavak 5. koji glasi:
»Radom odjela upravljaju načelnici odjela, koji imaju položaj čelnika unutarnjih
ustrojstvenih jedinica. Za svoj rad načelnici su odgovorni predstojniku Ureda.«.

Članak 4.

U tabelarnom prikazu okvirnog broja državnih službenika i namještenika, mijenja
se okvirni broj državnih službenika i namještenika potrebnih za obavljanje
poslova iz djelokruga Ureda.
Novi okvirni broj državnih službenika i namještenika potrebnih za obavljanje
poslova iz djelokruga Ureda, utvrđuje se u tablici koja je sastavni dio ove
Uredbe, a koja se ne objavljuje u »Narodnim novinama«.

Članak 5.

Predstojnik Ureda, uz prethodnu suglasnost Središnjeg državnog ureda za upravu,
uskladit će Pravilnik o unutarnjem redu Ureda s ovom Uredbom u roku od 60 dana
od njezina stupanja na snagu.
Dosadašnji državni službenici zaposleni u Uredu bit će, po donošenju Pravilnika
o unutarnjem redu Ureda, raspoređeni na radna mjesta unutar ustrojstvenih
jedinica.

Članak 6.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-01/22
Urbroj: 5030108-06-1
Zagreb, 5. listopada 2006.

Potpredsjednica Vlade
i ministrica obitelji, branitelja i međugeneracijske
solidarnosti
**Jadranka Kosor, dipl. iur**., v. r.

Uredba, NN 111/2006-2454
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)